section_heading: Povijest
paragraph_text: Utemeljitelj Misije je p. Teodor-Bogdan Dragun, član Hrvatske dominikanske provincije koji je 1948. došao u Pariz bježeći pred komunističkom revolucijom u ondašnjoj Čehoslovačkoj. Pater Dragun brzo je postigao odvajanje Hrvatske sekcije od dotadašnje Jugoslavenske katoličke misije (zajedničke za Slovence i Hrvate). Uz pastoralni rad nastojao je francuskom kleru nametnuti svoje viđenje hrvatske povijesti, uloge Crkve u Hrvata u Drugom svjetskom ratu i djelovanja kardinala Stepinca. Kako je pater Dragun preminuo na Božić 1962., za ravnatelja Hrvatske katoličke misije u Parizu došao je 1963. don Zdravko Ostojić, svećenik Splitske nadbiskupije koji je prethodno bio proveo sedam godina na župi u Belgiji, nakon bijega iz Jugoslavije zbog sudskog procesa protiv njega. Zajedno s p. Ivanom Šumanovićem, don Miljenkom Uhodom i uz pomoć sestara Služavki Malog Isusa Splitske provincije vodio je pastoralnu brigu za hrvatske izbjeglice i iseljenike u Parizu s posebnim naglaskom na socijalnu skrb. Pater Ivan Šumanović obilazio je cijelu Francusku u kombiju-kapelici kako bi dijelio sakramente hrvatskim iseljenicima.